Logoen fra 2008 til 2014
**GOG.com** (tidligere **Good Old Games**) er en tjeneste for distribusjon av videospill og filmer, som drives av **GOG Poland** et heleid datterselskap av CD Projekt. GOG Limited var registrert i Nikosia på Kypros med servere i Polen, men ble slått sammen med GOG Poland og flyttet til Warszawa i Polen i 2017. GOG.com tilbyr videospill gjennom sin DRM-frie digitale plattform for Microsoft Windows, OS X og Linux. I mars 2012 begynte det også å selge nyere titler som *Alan Wake*, *Assassin's Creed* og *T-Redux*-serien, blant andre.

Historie
--------

CD Projekt som senere ble eierselskap for CD Projekt RED og GOG, ble grunnlagt i Polen av Marcin Iwiński og Michał Kiciński i 1994 som en forhandler av offisielle dataspill. De oversatte spill til polsk og sørget for at det som var i boksen sammen med spillet var så attraktivt at de offisielle versjonene ble kjøpt som samleobjekter i et marked preget av piratkopiering. Interplays Baldur’s Gate fra 1998 ble den første suksessen. At spillet kom på 5 CD-er gjorde det mer komplisert å piratkopiere, og i Polen underviste man russisk og ikke engelsk i skolene før 1989, som gjorde behovet for oversettelse stor.  CD Project ønsket å selge spill uten kopisperrer (DRM) som gjorde det vanskelig å installere og spille spillene. 

Suksessen med Baldurs Gate gjorde at Interplay bad CD Project om å porte *Baldur's Gate: Dark Alliance* til konsoller, men prosjektet ble avbrutt. Det gav likevel CD Project kunnskap og selvtillit til å lage egne spill, og de fikk rettighetene til *The Witcher*.

På 2000-tallet ble digital distribusjon mer dominerende, og CD Project så på muligheten for å selge gamle spill, som det var vanskelig å få tak i lovlig, via en digital plattform. I 2008 ble **Good Old Games,** med domene GOG.com, grunnlagt, og Interplay tillot at deres gamle spill ble solgt via den nye plattformen. I 2009 ble Ubisoft med og plattformen vokste. Forretningsideen var å tilpasse spillet til nye operativsystemer, fjerne kopisperrer, skanne alle brukermanualer og selge spillene digitalt.

I oktober 2012 begynte GOG.com å selge nye titler, ikke bare gamle, og de begynte også å selge spill til OS X. 

I 2014 kom GOG Galaxy for å gi sine kunder mange av de sammen mulighetene som Steam gav, og de lanserte i tillegg til gamle Windows- og DOS-spill, 50 spill til Ubuntu og Linux Mint. I 2014 begynte GOG.com også å selge filmer på mp4-format. I 2014 kom også *Defender of the Crown* og andre spill laget til Amiga til PC gjennom emulatoren Rocklobster. 

I desember 2013 begynte GOG-com å gi pengene tilbake dersom et spill ikke virket som det skulle. GOG innførte også et "Fair price package" (FPP) der du fikk refundert differansen mellom prisen i Europa og prisen der du bodde. FPP ble avsluttet i 2019 da den nye Epic Games Store tok en stor del av markedet og overskuddet i GOG.com ble redusert.

I 2021 tapte GOG.com penger og måtte nedskalere driften selv om CD Project RED tjente mer enn GOG tapte.

Strategi
--------

GOG.com selger gamle spill uten kopibeskyttelse slik at kundene kan installere spillet hvor de vil og så mange ganger de vil. GOG.com har kontaktet rettighetshaverne og inngått avtaler, noe som ofte er utfordrende fordi mange selskaper er oppløst eller slått sammen.  For å sikre kompatibilitet med nye operativsystemer oppdateres spillene før de selges, og i tilfeller der det ikke er praktisk mulig brukes det emulatorer som ScummVM eller DOSBox for å kjøre spillet. GOG.com tar 30% av omsetningen til nye spill som lanseres via plattformen. GOG samarbeider med bl.a. Microsoft om integrering mot Xbox, og for GOG-brukere som allerede har kjøpt et spill på Steam har det i noen tilfeller vært mulig å laste ned samme spillet uten DRM fra GOG uten å betale. 

I 2021 ble ca 10% av Cyberpunk 2077 solgt via GOG.com.

Kontroverser
------------

Det taiwanesiske spillet *Devotion* ble i 2019 fjernet fordi det inneholdt kritikk av Xi Jinping, og kinesiske brukere gav spillet elendige kritikker. GOG annonserte at spillet skulle komme, men lanserte det aldri, og GOG.com ble anklagd for sensur.  *Hitman* fra 2016 kom i 2021 i «Game of the Year Edition» med alt tillegget til spillet. Det kunne spilles uten internettilkobling, men mye av innholdet var ikke tilgjengelig uten nettilkobling. Dette førte til at mange gav spillet dårlige anmeldelser, og spillet fikk 1,4 stjerner av 5 som gjorde det til det lavest rangerte spillet hos GOG.com. 8. oktober 2021 ble spillet fjernet med kommentaren «vi skulle ikke ha sluppet det i den formen det er nå».

Referanser
----------

1. ↑  «Shape your career with GOG.com». *GOG.com*. Besøkt 20. januar 2014.
2. ↑  «GOG LIMITED :: Cyprus :: OpenCorporates». *opencorporates.com*. Besøkt 19. juli 2022.
3. ↑  Nunneley, Stephany (24. mars 2012). «GoG.com to become «bigger, fresher, newer» on March 27». *VG247*. Besøkt 9. november 2014.
4. ↑  Vilches, Jose (19. oktober 2012). «Good Old Games brings all-time classics to the Mac». *TechSpot*. Besøkt 5. desember 2012.
5. 1 2 3 4  «GOG: Preserving Gaming's Past & Future». Besøkt 19. juli 2022.
6. ↑  «Seeing Red: The story of CD Projekt». *Eurogamer.net* **(engelsk)**. 17. mai 2015. Besøkt 19. juli 2022.
7. ↑  «Introducing GOG.com DRM-Free Movies, page 34 - Forum - GOG.com». *www.gog.com*. Besøkt 19. juli 2022.
8. ↑  «Defender of the Crown - One of Cinemawares greatest games is now on GOG!». Besøkt 19. juli 2022.
9. ↑  EditorFebruary 27, Chris KerrNews; 2019 (27. februar 2019). «GOG drops Fair Price Package program, blames rising dev revenue shares». *Game Developer* **(engelsk)**. Besøkt 19. juli 2022.
10. ↑  «CD Projekt Red sales remain strong, but GOG revenue wavers». *TechSpot* **(engelsk)**. Besøkt 19. juli 2022.
11. ↑  «GOG Connect lets you add Steam games to your GOG library for free». *Shacknews* **(engelsk)**. Besøkt 19. juli 2022.
12. ↑  «Cyberpunk 2077 sold 13.7 million copies in 2020, over half on PC». *PCGamesN* **(engelsk)**. Besøkt 19. juli 2022.
13. ↑  Carpenter, Nicole (16. desember 2020). «GOG nixes re-release of censored horror game Devotion». *Polygon* **(engelsk)**. Besøkt 19. juli 2022.
14. ↑  «Hitman GOTY Edition Removed From GOG Over Online DRM». *Kotaku* **(engelsk)**. 9. oktober 2021. Besøkt 19. juli 2022.

Eksterne lenker
---------------

* (zh) Offisielt nettsted Rediger på Wikidata

* (en) GOG.com – kategori av bilder, video eller lyd på Commons Rediger på Wikidata

Portal: Videospill

|  |  |
| --- | --- |
| Oppslagsverk/autoritetsdata | MusicBrainz
 |